ZRUŠENÉ všeobecne záväzným nariadením č. 12/2001.

Všeobecné záväzné nariadenie
hlavného mesta Slovenskej republiky Bratislavy
č. 4/1995
z 25. mája 1995,
o nakladaní s komunálnym odpadom na území hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave a § 6 ods. 1 zákona Slovenskej národnej rady č. 494/1991 Zb. o štátnej správe v odpadovom hospodárstve sa uznieslo:

§ 1
Základné pojmy
(1) Komunálnym odpadom je:
a)	domový odpad, ktorý tvorí:
1.	domový odpad z domácností,
2.	ostatný odpad podobný domovému odpadu, vzniknutý najmä v oblasti technickej a občianskej vybavenosti, živnosti, dopravy, rekreácie a športu,
3.	oddelene vytriedený domový odpad s obsahom škodlivín, ktorý má alebo môže mať nebezpečné vlastnosti,
b)	objemný odpad, ktorý tvorí:
1.	objemný odpad z domácností,
2.	ostatný objemný odpad vzniknutý najmä v oblasti technickej a občianskej vybavenosti, živnosti, dopravy, rekreácie a športu,
c)	uličné smeti,
d)	odpad zo zelene, najmä z parkov, sadov, lesoparkov, záhrad.
(2) Zvláštny odpad je odpad, ktorý vyžaduje osobitný režim pri nakladaní s ním, najmä z národohospodárskych dôvodov alebo ochrany životného prostredia.
(3) Nebezpečný odpad je zvláštny odpad (odsek 2), ktorý svojimi vlastnosťami najmä toxicitou, infekčnosťou, dráždivosťou, výbušnosťou, horľavosťou, chemickými vlastnosťami, karcinogénnymi, teratogénnymi a mutagénnymi vlastnosťami je alebo môže byť nebezpečný pre zdravie obyvateľstva alebo životné prostredie.
(4) Problémové látky sú nebezpečné odpady, ktoré sú prítomné v komunálnom odpade alebo odpady, ktoré výrazne znižujú možnosť využívania komunálneho odpadu.
(5) Druhotnou surovinou je surovina alebo materiál získaný z odpadu, ktorý je spôsobilý na ďalšie hospodárske alebo iné využitie, zostáva pritom odpadom až do ďalšieho spracovania.
(6) Nakladaním s komunálnym odpadom je akákoľvek činnosť, ktorej predmetom je komunálny odpad, najmä zhromažďovanie, preprava, skladovanie a zneškodňovanie komunálneho odpadu, vrátane starostlivosti o miesto zneškodňovania, zber, výkup, úprava, triedenie, spracovanie a využívanie komunálneho odpadu ako zdroja druhotných surovín a energie.
(7) Separovaný zber je triedenie odpadu na jednotlivé zložky, zber, zvoz, spracovanie a využívanie jednotlivých vytriedených zložiek.
(8) Zložky komunálneho odpadu sú odpady, ktoré sa získajú oddeľovaním z domového a objemného odpadu v mieste vzniku, pričom môžu mať charakter:
a)	využiteľnej zložky (papier, sklo, kov, rastlinný odpad),
b)	potenciálne využiteľnej zložky (plasty, autovraky, pneumatiky, stavebná suť a pod.),
c)	nevyužiteľnej zložky (minerálny odpad, problémové látky, napr. suché galvanické články, žiarivky a pod.) a
d)	zvyškového odpadu (ostatného domového odpadu).
(9) Zneškodňovanie komunálnych odpadov je najmä ich skládkovanie, spaľovanie, alebo neutralizácia, pri ktorom poškodzovanie životného prostredia alebo ohrozovanie zdravia ľudí nepresiahne mieru ustanovenú osobitnými predpismi.1)
(10) Oprávnená osoba je právnická alebo fyzická osoba oprávnená vykonávať podnikanie v oblasti nakladania komunálnym odpadom, ktorá má s hlavným mestom Slovenskej republiky Bratislavou (ďalej len „hlavné mesto“) uzavretú zmluvu podľa § 3 tohto nariadenia.
(11) Biologickým odpadom ako zložkou komunálneho odpadu sa rozumie hlavne rastlinný odpad vhodný na kompostovanie podľa platnej normy.2)

§ 2
Povinnosti fyzickej a právnickej osoby pri nakladaní s odpadom
(1) Fyzická osoba je povinná najmä:
a)	triediť zložky komunálneho odpadu a ukladať ich do zberných nádob určených pre jednotlivé zložky odpadu, prípadne odovzdať oprávnenej osobe pre zber, výkup alebo úpravu odpadu,
b)	vylúčiť zo zvyškového odpadu problémové látky a ukladať ich na vyhradených a označených miestach do zberných nádob pre tento účel určených (zvyšky liekov do zberných nádob umiestnených v lekárňach, galvanické články v obchodoch so spotrebnou elektronikou, opotrebované oleje prostredníctvom čerpacích staníc, olovené akumulátory s obsahom odpadovej akumulátorovej kyseliny, pneumatiky, odpad s obsahom ortuti, ortuťové výbojky, žiarivky do pristavených zberných nádob, autovraky na vyhradených plochách a pod.),
c)	pri výskyte objemných využiteľných alebo potenciálne využiteľných zložiek komunálneho odpadu (napr. stavebný materiál, pneumatiky a pod.) zabezpečiť prostredníctvom oprávnenej osoby za úhradu odvoz a zneškodnenie tohto odpadu,
d)	problémové látky z domácností vyžadujúce špeciálne zaobchádzanie, ako sú jedy, kvapalné odpady, toxickými látkami znečistené obaly, vylúčiť zo zvyškového domového odpadu a po vzájomnej dohode s oprávnenou osobou zabezpečiť ich zneškodnenie,
e)	zhromažďovať a triediť komunálny odpad podľa jednotlivých zložiek a odovzdávať ho oprávnenej osobe v zónach hlavného mesta, v ktorých je zavedený tzv. bezkontajnerový kalendárový systém zberu triedeného odpadu.
(2) Vlastník (správca) domu je povinný najmä:
a)	zabezpečiť zberné nádoby na druhotné suroviny a zvyškový odpad alebo ich prenájom u oprávnenej osoby; typ, počet, veľkosť zberných nádob a interval odvozu určí oprávnená osoba po dohode s vlastníkom (správcom) domu podľa zložiek predpokladaného množstva odpadu,
b)	po dohode s oprávnenou osobou vhodne umiestniť potrebný počet zberných nádob pre všetkých užívateľov na vyhradenom mieste, ktoré musí vyhovovať hygienickým, estetickým a protipožiarnym podmienkam a byť prístupný pri nakladaní, vyprázdňovaní a odvoze komunálneho odpadu,
c)	zabezpečiť nápravu v prípade poškodenia zberných nádob alebo ich označenia,
d)	udržiavať čistotu v priestore umiestnenia zberných nádob,
e)	zabezpečiť prostredníctvom oprávnenej osoby za úhradu odvoz a zneškodnenie zvyškového odpadu v individuálnej bytovej výstavbe minimálne raz za dva týždne, v občianskej bytovej výstavbe minimálne raz za týždeň, v prípade preplnenia zberných nádob aj častejšie, a u triedeného komunálneho odpadu raz za dva týždne, prípadne podľa naplnenia nádob,
f)	preukázať pracovníkom uvedeným v § 4 tohto nariadenia na ich výzvu spôsob nakladania s komunálnym odpadom.
(3) Právnicke alebo fyzické osoby vykonávajúce podnikateľskú činnosť, nadácie, združenia a pod., pri činnosti ktorých vzniká komunálny odpad, sú povinné:
a)	zaobstarať si zberné nádoby na druhotné suroviny a zvyškový odpad alebo prenajať ich u oprávnenej osoby a vzniknutý odpad vytriedený podľa zložiek a zabezpečiť ho pred znehodnotením, odcudzením alebo iným nežiadúcim únikom,
b)	zhromažďovať nebezpečný odpad vytriedený z komunálneho odpadu oddelene podľa zložiek, označiť ho určeným spôsobom a nakladať s ním v súlade s osobitnými predpismi,1)
c)	využívať vzniknuté odpady vytriedené z komunálneho odpadu ako zdroj druhotných surovín, predovšetkým pri svojej vlastnej činnosti,
d)	spracúvať odpady vytriedené z komunálneho odpadu tak, aby množstvo následne vzniknutých odpadov bolo čo najmenšie a ich fyzikálne a chemické vlastnosti mali minimálny nepriaznivý vplyv na životné prostredie,
e)	ponúknuť vytriedený odpad z komunálneho odpadu nevyužitý podľa písmena c) a d) inému subjektu, a v prípade, že jeho využitie nie je možné, zabezpečiť u oprávnenej osoby za úhradu odvoz a zneškodnenie odpadu,
f)	viesť evidenciu o množstve produkovaného odpadu a spôsobe jeho zneškodnenia a preukázať pracovníkom uvedeným v § 4 tohto nariadenia na ich výzvu spôsob nakladania s triedeným i zvyškovým komunálnym odpadom,
g)	zabezpečiť pri výmene vecí alebo zariadení, ktoré sú súčasťou poskytovaných služieb, odvoz a zneškodnenie nahradenej veci na vlastné náklady alebo na základe písomnej dohody so zákazníkom.
(4) Do zberných nádob sa zakazuje ukladať horúci popol, zeminu, stavebnú suť, kamene, tehly, tekutý odpad, uhynuté zvieratá, odpad z chovu zvierat, lístie, konáre, veľkorozmerný odpad, horľavý, výbušný odpad a odpad, ktorý by svojím zložením ohrozil zdravie pracovníkov, ktorí s odpadom nakladajú.
(5) Do zberných nádob označených symbolom pre triedený odpad sa zakazuje ukladať akýkoľvek iný odpad.

§ 3
Podnikanie s komunálnym odpadom
(1) Na území hlavného mesta môže podnikať v oblasti nakladania s komunálnym odpadom fyzická a právnická osoba, ktorá má na toto podnikanie živnostenské oprávnenie a uzavrie s hlavným mestom osobitnú zmluvu o nakladaní s komunálnym odpadom (oprávnená osoba).
(2) Osobitné zmluvy o nakladaní s triedeným komunálnym odpadom môže po predchádzajúcom súhlase primátora hlavného mesta uzavrieť s oprávnenými osobami aj mestská časť za predpokladu, že budú splnené podmienky stanovené v odseku 3 a oprávnená osoba bude podnikať s triedeným komunálnym odpadom na území príslušnej mestskej časti.
(3) Zmluva s oprávnenou osobou musí obsahovať najmä:
a)	rozsah a podmienky činnosti spojenej s nakladaním s triedeným komunálnym odpadom,
b)	výšku ceny za výkony účtované fyzickej a právnickej osobe, oprávnenej na podnikanie,
c)	viesť evidenciu o spôsobe a množstve zneškodnenia,
d)	zmluvné zabezpečenie využitia alebo zneškodnenia vytriedeného a zvyškového odpadu,
e)	rozsah a spôsob kontroly hlavného mesta nad zmluvne dohodnutou činnosťou oprávnenej osoby,
f)	záväzok oprávnenej osoby poskytovať predpísané údaje hlavnému mestu na účely evidencie odpadov,
g)	sankcie pri nedodržaní podmienok zmluvy.
(4) Oprávnená osoba je povinná najmä:
a)	určovať a zverejňovať druhy zbieraného odpadu a podmienky ich zberu a výkupu spôsobom obvyklým (na úradnej tabuli, v masovokomunikačných prostriedkoch),
b)	odoberať alebo vykupovať zverejnené zložky zbieraného odpadu,
c)	zverejňovať vyhodnotenie výsledkov separovaného zberu minimálne raz ročne spôsobom obvyklým (zverejnením výsledkov na úradnej tabuli),
d)	zabezpečiť rozmiestnenie zberných nádob po dohode s mestskou časťou,
e)	zabezpečiť zneškodnenie zvyškového odpadu i odpadu, ktorého využitie nie je zabezpečené inak, v mestskej spaľovni,
f)	pri zbere a odvoze odpadu postupovať tak, aby nedošlo ku škodám na majetku,
g)	manipulovať s vytriedeným odpadom v priestoroch pre tento účel určených,
h)	premiestňovať naplnené zberné nádoby zo stojiska a naspäť na čas potrebný na ich vyprázdnenie,
i)	pri znečistení verejného priestranstva v dôsledku manipulácie odstrániť znečistenie,
j)	vykonávať pravidelnú údržbu zberných nádob a vykonávať minimálne dva razy do roka dezinfekciu zberných nádob na zvyškový odpad,
k)	zabezpečiť náhradný odvoz najneskôr nasledujúci deň v prípade neuskutočnenia odvozu v dôsledku havarijného stavu (v prípade živelnej pohromy alebo všeobecného ohrozenia).
(5) Fyzické a právnicke osoby oprávnené na podnikanie na území hlavného mesta s tovarom, ktorý má po použití charakter problémových látok, sú povinné po dohode s hlavným mestom zabezpečiť najmä ich:
a)	zber a zhromažďovanie,
b)	odvoz a zneškodnenie prostredníctvom oprávnenej osoby,
c)	viesť samostatne evidenciu o množstve a spôsobe zneškodnenia.

§ 4
Kontrola
Kontrolu dodržiavania ustanovení tohto nariadenia vykonáva Mestská polícia hlavného mesta Slovenskej republiky Bratislavy a poverení pracovníci Magistrátu hlavného mesta Slovenskej republiky Bratislavy a po dohode so starostom mestskej časti ním určení pracovníci mestskej časti.

§ 5
Sankcie
(1) Fyzická osoba, ktorá poruší toto nariadenie, dopúšťa sa priestupku proti poriadku v správe hlavného mesta, za čo možno uložiť pokutu do 1000 Sk a v blokovom konaní do 500 Sk.3)
(2) Právnickej osobe, ktorá poruší toto nariadenie, môže primátor hlavného mesta uložiť pokutu do 200 000 Sk.4)

§ 6
Prechodné ustanovenie
Vlastník (správca) domu, ktorý zo závažných dôvodov nemôže plniť podmienky tohto nariadenia odo dňa nadobudnutia jeho účinnosti, môže požiadať hlavné mesto o výnimku na čas nevyhnutne potrebný prispôsobeniu sa nariadeniu, najviac však na 6 mesiacov od nadobudnutia účinnosti tohto nariadenia.

§ 7
Zrušovacie ustanovenie
Zrušuje sa všeobecne záväzné nariadenie hlavného mesta Slovenskej republiky Bratislavy č. 6/1993 o nakladaní s komunálnym odpadom na území hlavného mesta Slovenskej republiky Bratislavy v znení všeobecne záväzného nariadenia č. 6/1994.

§ 8
Účinnosť
Toto všeobecne záväzné nariadenie nadobúda účinnosť 1. júla 1995.

Peter Kresánek v. r.
primátor